‘ನೀನು ಒಬ್ಬಳೇ ಬಾ’ – ನಟನ ವಿರುದ್ಧ ಸೂರ್ಯವಂಶ ನಟಿಯಿಂದ ಮೀಟೂ ಬಾಂಬ್

ಮುಂಬೈ: ಕನ್ನಡ ಕವಚ ಚಿತ್ರದಲ್ಲಿ ಪೊಲೀಸ್ ಆಫೀಸರ್ ಪಾತ್ರದಲ್ಲಿ ಅಭಿನಯಿಸಿರುವ ಬಾಲಿವುಡ್ ನಟಿ ಇಶಾ ಕೊಪ್ಪಿಕರ್ ಅವರು ತಮಗಾದ ಕಾಸ್ಟಿಂಗ್ ಕೌಚ್ ಅನುಭವವನ್ನು ಹಂಚಿಕೊಂಡಿದ್ದಾರೆ.

ಖಾಸಗಿ ಮಾಧ್ಯಮಕ್ಕೆ ನೀಡಿದ ಸಂದರ್ಶನದಲ್ಲಿ, ನನಗೂ ಬಾಲಿವುಡ್‌ನಲ್ಲಿ ಕಾಸ್ಟಿಂಗ್ ಕೌಚ್ ಅನುಭವವಾಗಿದೆ. ನಾನು ಒಬ್ಬರು ನಿರ್ಮಾಪಕರು ಹೇಳಿದರು ಎಂದು ಒಬ್ಬ ನಟನನ್ನು ಭೇಟಿಯಾಗಲು ಹೋಗಿದ್ದೆ. ಅಲ್ಲಿ ಆತ ನೀನು ಒಬ್ಬಳೇ ಬಾ ಎಂದು ಕರೆದಿದ್ದರು ಎಂದು ಹೇಳಿದ್ದಾರೆ.

ಈ ಹಿಂದೆ ನಿರ್ಮಾಪಕರೊಬ್ಬರು ನಿನಗೆ ಒಂದು ಚಿತ್ರದಲ್ಲೇ ಅವಕಾಶ ನೀಡುತ್ತೇನೆ ಎಂದು ಹೇಳಿದ್ದರು. ನಾನು ಒಪ್ಪಿದ್ದೆ ಅವರು ಹೇಳಿದಂತೆ ಒಬ್ಬ ನಟನನ್ನು ಭೇಟಿಯಾಗಲು ಹೋಗಿದ್ದೆ. ಆಗ ಆ ನಟ ನೀನು ಯಾರ ಜೊತೆ ಬಂದಿದ್ದೀಯಾ ಎಂದು ಕೇಳಿದರು. ನಾನು ನನ್ನ ಡ್ರೈವರ್ ಜೊತೆ ಬಂದಿದ್ದೇನೆ ಎಂದು ಹೇಳಿದೆ. ಅದಕ್ಕೆ ಆತ ನಾನು 15, 16 ವರ್ಷದವನಲ್ಲ. ನಾಳೆ ಬರುವಾಗ ಒಬ್ಬಳೇ ಬಾ ಎಂದು ಕರೆದಿದ್ದರು. ಆದರೆ ನಾನು ನಾಳೆ ಫ್ರೀ ಇಲ್ಲ ಎಂದು ಹೇಳಿ ಬಂದೆ ಎಂದು ಹೇಳಿದ್ದಾರೆ.

ವಾಪಸ್ ಬಂದ ನಂತರ ನಾನು ನಿರ್ಮಾಪಕರಿಗೆ ಕರೆ ಮಾಡಿ ನೀವು ನನ್ನ ಪ್ರತಿಭೆ ನೋಡಿ ಸಿನಿಮಾದಲ್ಲಿ ಅವಕಾಶ ಕೊಡಿ. ಅದನ್ನು ಬಿಟ್ಟು ಬೇರೆ ರೀತಿಯಲ್ಲಿ ನನಗೆ ಅವಕಾಶ ನೀಡುವುದು ಬೇಡ ಎಂದು ಹೇಳಿದೆ. ಆ ನಂತರ ನಾನು ಅ ಚಿತ್ರದಲ್ಲಿ ಅಭಿನಯ ಮಾಡಲಿಲ್ಲ. ಆ ನಟನ ಜೊತೆಯೂ ಮುಂದೆ ಯಾವ ಚಿತ್ರದಲ್ಲೂ ನಟಿಸಲಿಲ್ಲ ಎಂದು ಹೇಳಿದ್ದಾರೆ.

ಬಹುಭಾಷಾ ನಟಿಯಾಗಿರುವ ಇಶಾ ಕೊಪ್ಪಿಕರ್ ಕನ್ನಡದಲ್ಲೂ ಹಲವಾರು ಚಿತ್ರಗಳನ್ನು ಮಾಡಿದ್ದಾರೆ. ಡಾ ವಿಷ್ಣುವರ್ದನ್ ಅಭಿನಯದ ಸೂಪರ್ ಹಿಟ್ ಚಿತ್ರ ಸೂರ್ಯವಂಶ, ಡಾ. ರವಿಚಂದ್ರನ್ ಅಭಿನಯದ ಬ್ಲಾಕ್ ಬಾಸ್ಟರ್ ಚಿತ್ರ ಒ ನನ್ನ ನಲ್ಲೇ ಚಿತ್ರದಲ್ಲಿ ನಟಿಸಿದ್ದಾರೆ. ಈಗ ಇತ್ತೀಚಿಗೆ ಬಿಡುಗಡೆಯಾದ ಡಾ ಶಿವರಾಜ್ ಕುಮಾರ್ ಅಭಿನಯದ ಕವಚ ಸಿನಿಮಾದಲ್ಲಿ ಪೊಲೀಸ್ ಆಫೀಸರ್ ಪಾತ್ರದಲ್ಲಿ ನಟಿಸಿದ್ದಾರೆ.

2000 ರ ಫಿಜಾ ಚಿತ್ರದೊಂದಿಗೆ ಬಾಲಿವುಡ್‌ನಲ್ಲಿ ಪಾದಾರ್ಪಣೆ ಮಾಡುವ ಮೊದಲು ಇಶಾ ಕೊಪ್ಪಿಕರ್ ಹಲವಾರು ಪ್ರಾದೇಶಿಕ ಚಿತ್ರಗಳಲ್ಲಿ ಕಾಣಿಸಿಕೊಂಡಿದ್ದಾರೆ. ಅವರು ದರ್ನಾ ಮನ ಹೈ, ಹಮ್ ತುಮ್ ಮತ್ತು 36 ಚೀನಾ ಟೌನ್ ನಂತಹ ಚಲನಚಿತ್ರಗಳಲ್ಲಿ ಸಣ್ಣ ಪಾತ್ರಗಳನ್ನು ಮಾಡಿದ್ದಾರೆ. ಏಕ್ ವಿವಾಹ್ ಐಸಾ ಭೀ, ಗರ್ಲ್ ಫ್ರೆಂಡ್ ಮತ್ತು ಕೃಷ್ಣ ಕಾಟೇಜ್ ಮುಂತಾದ ಚಿತ್ರಗಳಲ್ಲಿ ಮಹಿಳಾ ನಾಯಕಿಯಾಗಿ ನಟಿಸಿದ್ದಾರೆ.